Disperarea ministrului Transporturilor, Sorin Grindeanu, de a da gratis spitalele CFR către baronii locali PSD și PNL a scos în evidență un tun imobiliar incredibil regizat la Spitalului Clinic nr. 1 Căi Ferate "Witting".
Forma finală a Hotărârii care va fi adoptată de Guvern privind transferul Spitalului Clinic nr. 1 Căi Ferate "Witting" din subordinea Ministerului Transporturilor și Infrastructurii în subordinea Ministerului Apărării Naționale și reorganizarea Spitalului Universitar de Urgenţă Militar Central "Dr. Carol Davila" București evidențiază și un jaf imobiliar incredibil.
2 lei pentru 7.300 mp
În nota de fundamentare a acestei hotărâri se menționează că valoarea totală a patrimoniului spitalului și policlinicii Witting este inventariată, la data de 31 ianuarie 2024, la suma totală de 20.462.218 de lei, adică circa 4.000.000 de euro. Din această sumă, 16.800.309 de lei reprezintă clădirea de 5.963 mp a Spitalului Clinic nr. 1 Căi Ferate "Witting", iar 3.651.907 de lei imobilul de 1.364 mp al Policlinicii CFR Gara de Nord. Dar, surpriză!
Terenul în suprafață de 5.963 mp al Spitalului Clinic nr. 1 Căi Ferate, dar și cel de 1.364 mp al Policlinicii CFR Gara de Nord sunt evaluate, atenție, la …1 leu. Practic, cele două terenuri, însumând 7.327 mp, valoarează în scriptele Ministerului Transporturilor suma de …2 lei (vezi documentul în facsimil).
În această zonă a Bucureștiului, un metru pătrat de teren costă circa 2.000 de euro, ceea ce ar însemna că terenul spitalului și al policlinicii Witting ar putea valora circa 14.000.000 de euro și nicidecum 2 lei, adică 40 de eurocenți. Incredibil, dar adevărat!